L-aġir tal-kelliem tal-Ġustizzja tal-Partit Nazzjonalista qed ikun meqjus bħala perikoluż minn nies fil-Ġudikatura. Imħallef irtirat ta' ċertu esperjenza qal mal-gazzetta KullĦadd li l-mod kif fl-aħħar ġimgħat ipprova juża l-politika biex jinfluwenza għażla ta' ġudikant ħassbet mhux ftit esponenti fis-sistema tal-ġustizzja f'pajjiżna. Iżda, iktar minn hekk, hemm sentenzi tal-Qorti li jġibu fix-xejn l-argumenti legali ta' Jason Azzopardi. Il-ġudikant irtirat li ma xtaqx jissemma b'ismu biex ma jidħolx f'kontroversja politika għax, fi kliemu, is-serjetà dejjem talbet li joqgħod bogħod minnha. Qalilna l-passi ta' Azzopardi juru wkoll ċertu "injoranza legali". Kien il-ġimgħa li għaddiet li l-Avukat Jason Azzopardi lmenta u talab li kawża li fetaħ is-Sindku tar-Rabat Għawdex, Samuel Azzopardi, ma tinstemax quddiem il-Maġistrat Joanne Vella Cuschieri. Dan għax kienet kandidat tal-Partit Laburista. Meta mistoqsi jekk kienx jagħmel l-istess ilment li kieku l-kawża kienet assenjata lil Paul Coppini, ekskandidat tal-Partit Nazzjonalista, bla mistħija wieġeb li le. Jason Azzopardi u Kris Busietta qed jidhru għal Samuel Azzopardi, is-Sindku tar-Rabat li nstab ħati li saq taħt l-effett tal-alkoħol u rrifjuta li jagħmel test tan-nifs. Dan fi proċeduri ta' libell li Azzopardi fetaħ kontra l-Ministru Anton Refalo b'rabta ma' kummenti li għamel fuq l-istess każ. L-aġir ta' Azzopardi, avukat li huwa wkoll kelliem tal-Partit Nazzjonalista għall-ġustizzja, mill-ewwel nissel rabja fost ċerti avukati, fosthom l-Avukat Robert Abela li ddikjara: "Nistenna li l-Kamra tal-Avukati tieħu pożizzjoni fl-attakk li qed jagħmel il-Partit Nazzjonalista kontra l-Ġudikatura. Il-Kamra ma tistax titkellem selettivament. Għamlet sew u kellha raġun li kkummentat fir-rigward ta' ċertu kummenti li saru kontra l-Imħallef Lorraine Schembri Orland ricentement. Però, issa ma tistax tibqa' siekta, inkella tkun qed tnaqqas mill-kredibbilta` tagħha," kien kiteb Robert Abela. Lorraine Schembri Orland hija ekskandidat tal-Partit Nazzjonalista li ddeċidiet hi l-kawża tas-siġġijiet li fetaħ il-Partit Nazzjonalista. Dikjarazzjoni tal-Imħallef Mark Chetcuti Iżda ma kinux biss osservaturi li għamlu dikjarazzjonijiet dwar dan. Hemm ukoll ħsibijiet espressi mill-Qorti u dan b'mod ċar ħafna. "Missu jaf bihom, jifhimhom u japprezzahom Dr Azzopardi," qalilna l-ġudikant irtirat li tkellem magħna filwaqt li rreferina għal waħda minn dawn is-sentenzi. Fit-28 ta' April li għadda l-Qorti ddeċidiet għar-Rikors Nru 37/2015. Dan b'rabta mal-każ fejn il-vittmi ta' abbuż f' Dar San Ġużepp qed jitolbu kumpens finanzjarju. Il-kawża kienet assenjata lill-Imħallef Joseph Micallef, li huwa wkoll President ta' Radju Marija, u l-vittmi tal-abbuż oġġezzjonaw għalih. Fid-deċiżjoni tagħha l-Qorti qalet li hu minnu li l-ġustizzja trid tidher li qed issir, iżda sostniet li l-għażla tal-ġudikant għal kawża ma ssirx mill-ġudikant innifsu. Kien spjegat kif din issir minn mekkaniżmu li jitħaddem mir-Reġistratur tal-Qrati, bla ebda interferenza jew parteċipazzjoni jew konoxxenza minn qabel tal-istess ġudikant li lilu se tmiss il-kawża. "Il-ġudikant hu għalkollox estranju għall-mekkaniżmu li bih kawża tkun assenjata lilu bl-eċċezzjoni ta' kawżi specjalizzati," fejn din partikolari ma taqax f'tali kategorija. "Id-diċitura 'ġustizzja trid tidher li qed issir' m'għandhiex tifsira soġġetiva bħal, pereżempju, parti mhix kuntenta bl-għażla tal-ġudikant," iddikjara l-Imħallef Mark Chetcuti f'din is-sentenza. "Il-kliem ġustizzja trid tidher li qed issir għandha tkun miftiehma u espressa fil-konkret tagħha u applikata mill-kulleġġ tal-ġudikanti," kien żied l-Imħallef dwar argument li tqajjem ukoll minn Jason Azzopardi meta qal li ma jridx lil Joanne Vella Cuschieri. Fuq kollox, qal l-Imħallef, hu prinċipju importanti li l-ġudikant hu preżunt imparzjali għax l-imparzjalità hi parti intima mill-ġurament tal-ħatra tiegħu. Għalkemm, f'każ separat, il-Qorti ddikjarat hekk dwar talbiet simili ta' Jason Azzopardi. "Hemm garanzija li l-ġudikant hu marbut li jagħti biex isostni l-applikazzjoni tal-ġustizzja skont il-liġi, l-ugwaljanza għal kull min jidher quddiemu, u fil-prattika jsaħħaħ id-demokrazija. Li kieku din il-Qorti kellha b'eċċess ta' kawtela, fil-fehma tagħha, inġustifikata, taċċetta t-teżi tar-rikorrenti (min ried jibdel l-imħallef) dan ifisser li ġudikant li għandu fehma, kemm politika, kemm reliġjuża, kemm sportiva jew kulturali, u li quddiemu jersqu persuni jew entitajiet ta' fehma dikjaratament differenti, allura se nispiċċaw bir-riskju li ma ssibx ġudikanti li lesti jiddeċiedu," qalet il-Qorti. Il-Qorti qalet li hemm sitwazzjoni li tista' tkun agħar minn hekk fejn isir "abbuż mill-partijiet mis-sistema ġudizzjarja jew li addirittura l-għażla ta' ġudikant b'fehma li tissimpatizza ma' waħda mill-partijiet fit-twemmin jew fil-politika jew affarijiet oħra, se jispiċċa bilfors jiddeċiedi favur dik il-parti. Il-Qorti fakkret kif ġudikant għandu responsabbiltà akbar u b'obbligu solenni li għalih ikkommetta ruħu b'ġurament, ipoġġi fil-ġenb kull opinjoni jew fehma personali biex b'kuraġġ, b'saħħa u b'kuxjenza safja jqis li ssir ġustizzja safejn tippermettilu l-liġi. Din mhix l-ewwel darba li l-Partit Nazzjonalista ta' Simon Busuttil ħareġ b'attakk fuq il-Ġudikatura u f'każ ieħor kien hemm ukoll Jason Azzopardi. Dan meta Azzopardi tressaq il-Qorti minn ċittadin privat u l-Partit Nazzjonalista organizza protesta barra l-Qorti. Aġir ukoll meqjus bħala wieħed li pprova jagħmel pressjoni mhux xierqa fuq il-Ġudikatura, b'kummenti dwar dan saru minn bosta avukati ta' esperjenza. Ironikament, dawn l-attakki fuq il-Ġudikatura qed isiru fi żmien li l-Gvern ressaq liġi li tibdel il-mod kif jinħatru l-ġudikanti biex ikun hemm iktar kontabbiltà u trasparenza. Bil-għan li l-imħallfin u l-maġistrati jgawdu minn iktar fiduċja.